Ewalicebaicnele hombang bangkaleme deboc moniyang sugu fawec.
Fame Yesu ye himongtowa yago hegilelu Mamacta hefaliye fenale damengngine bangkalewec,
yogo biyac ngagenaguwec.
Inguc ngagelu yele ngic-ngigacfocine himongtowa yagowa gagaing,
yengele kweleinedi angac ngagelu gawec.
Gacgu gagainele dameng motonogale aime kweleinedi angac ngagelu aiyelewec.
Yenge awelilicte nosing nolu ngiyeibong.
Aime Aleng Sugucnenginengti ngage-ngageine Yudas Iskariot,
ye Saimon madecine,
yele kwelewa yanguc biyac lowec,
yedi gacgu Yesu mudockeme ngaba yengi badaing.
Aime Mamacti wiyac sasawa Yesule molewa biyachac lowec.
Nga ye Wapongtacni walu hatacmac hefaliye fedaicte,
ye yogo biyachac ngagewec.
Ngagelu mac ngiye-ngiyeine hegile fangkelu ngakpi dalicne hemoctolu keleng-baba monic balu hewacina hefewec.
Hefelu duwacka misa sotingkeme haume,
mic-tengtengfocine yengele hige suweyelelu keleng-baba hewacina hefewec,
yogodi higengineng bakelengkeyelewec.
Inguc ailu Saimon Pitala leme,
Pitadi yanguc uwacnowec,
“Sugucnene,
ga wenucte higene suwedamecte?”
Inguc mime Yesudi yanguc edowec,
“Na pasi aigabac,
yogo ga yakumac yogolec fungine mi ngage-motogic.
Nga lobewabac yogolec fungine ngage-motodamecte.”
Inguc mime Pitadi miwec,
“Miyacbenang,
ga nale hige mi suwedamecte.”
Mime Yesudi bafaliyelu yanguc edowec,
“Na higegone mi suwedactewa,
ga naholec mi taockelu gadamecte.”
Inguc mime Saimon Pitadi miwec,
“Sugucne,
ga higene sugu mi suwedamecte,
hodocne nga molene momoc suwenelec.”
Inguc mime Yesudi yanguc miwec,
“Monic ye misa biyachac lowalu socine bucbuchac gbagbackewecka,
hatacmac mi lowadaic,
higeine sugu suwedaic.
Ngenge gbagbacne biyachac aiibong,
aime yogo sasawa ngengele mi migabac.”
I yangucte,
ma ngicti ye mudockeme badaingte,
yogo biyac ngagewec.
Ilec ailu yanguc miwec,
“Na sasawa ngengele mi migabac.”
Yesu ye higengineng suweyackeme motome,
ngakpi daleine holelu hatacmac wangiyelu yanguc uwayelewec,
“Na ngengela pasi bagabac,
yogolec fungine ngage-motogaing,
me?
Ngenge na Wewedu nga Sugucne wacnucaigaing,
yogo nalic micaigaing,
na yogo hocne.
Na Sugucne nga Wewedunginengti kwelec kwekwe ingucne ailu higengineng suwegabacte,
ngenge ngengungtihac inguchac higengineng suwenagudaing.
Na pasi madicne edalicngebalu aingelegabac,
silicine ingucnehac balaibelu ngengungtihac badabiyeng.
Foinac,
kwelec kwekwe ngic monicti sugucneinele feicne mi aidaicte.
Nga ngic yowa bahikegac,
yedi ngic ngiyelu saleme hikegac,
yele feicne mi aidaictehac,
yogo noinebenang edocngebagabac.
Ngenge yogo ngagelu balaibedaingtewa,
ngenge kwele-angackolec gadaingte.